"กสิกร" สบช่อง หุ้นเยอรมนีรูด ออกทริกเกอร์
บลจ.กสิกรไทย มองเศรษฐกิจเยอรมนีฟื้นต่อเนื่อง สบจังหวะหุ้นปรับฐาน ส่งทริกเกอร์ขาย เป้า 6%
18 พ.ค. 2558

บลจ.กสิกรไทย มองเศรษฐกิจเยอรมนีฟื้นต่อเนื่อง สบจังหวะหุ้นปรับฐาน ส่งทริกเกอร์ขาย เป้า 6% 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยมีมุมมองในเชิงบวกต่อเศรษฐกิจเยอรมนีว่ามีแนวโน้มการเติบโตที่ดีขึ้นต่อเนื่อง จึงออกกองทุนเปิดเค เยอรมัน อิควิตี้ ทริกเกอร์ 1 (KGET1) เสนอขายครั้งเดียวในวันที่ 18-20 พ.ค. 2558 ลงทุนขั้นต่ำ 5,000 บาท
“เศรษฐกิจของเยอรมนียังคงขยายตัวต่อเนื่อง การส่งออกมีแนวโน้มเติบโตดีขึ้นและมีความสามารถในแง่การแข่งขัน ซึ่งเป็นผลมาจากค่าเงินยูโรที่อ่อนค่าลง รวมถึงการดำเนินมาตรการผ่อนคลายทางการเงินของธนาคารกลางยุโรปและการฟื้นตัวทางเศรษฐกิจของสหรัฐ” นายนาวิน กล่าว 
นอกจากนี้ การใช้มาตรการคิวอีจะเป็นปัจจัยบวกต่อบรรยากาศการลงทุนในตลาดหุ้นเยอรมนี ซึ่งปัจจุบันอัตราส่วนราคาต่อกำไรต่อหุ้น (พี/อี) ของหุ้นเยอรมนีปรับตัวลดลงจากระดับสูงสุดที่ 15.96 มาอยู่ที่ 14.85 เท่า ซึ่งถือเป็นการปรับฐานลงมามากกว่าตลาดหุ้นยุโรปอื่นๆ จึงเป็นจังหวะเหมาะสมในการเข้าลงทุน
สำหรับกองทุน KGET1 จะลงทุนในกองทุนหลัก คือ db x-trackers DAX UCITS ETF (DR) กองทุนอีทีเอฟที่บริหารจัดการโดย Deutsche Asset &amp; Wealth และมีนโยบายป้องกันความเสี่ยงจากอัตราแลกเปลี่ยนไม่น้อยกว่า 75% ของมูลค่าเงินลงทุนในต่างประเทศ 
นอกจากนี้ กองทุนตั้งเป้าผลตอบแทน 6% ภายใน 1 ปี ซึ่งจะทยอยคืนผลตอบแทนครั้งแรกโดยรับซื้อคืนหน่วยลงทุนอัตโนมัติ เมื่อหน่วยลงทุนมีมูลค่ามากกว่าหรือเท่ากับ 10.30 บาท/หน่วย ผลตอบแทน 3% และที่เหลือเมื่อมีมูลค่ามากกว่าหรือเท่ากับ 10.70 บาท และปิดกองทุน
สำหรับตลาดหุ้นจีนมองว่ายังน่าสนใจเช่นกัน โดยเฉพาะตลาดหุ้น H-Share ที่ราคายังถูกกว่าตลาดหุ้น A-Share ที่ปัจจุบันค่อนข้างเต็มมูลค่า โดยคาดว่าใน 1 ปีข้างหน้าตลาดหุ้นจีนยังให้ผลตอบแทน 6-10% 
อย่างไรก็ตาม แม้จีนจะไม่มีมาตรการชัดเจนเหมือนญี่ปุ่นและยุโรป แต่เริ่มเห็นสัญญาณผ่อนคลายนโยบายการเงินต่อเนื่องมากขึ้น ล่าสุดปรับลดอัตราดอกเบี้ยเงินกู้และเงินฝากระยะยาว 1 ปีลงเป็นครั้งที่ 3 ใน 6 เดือน รวมถึงปรับลดสัดส่วนกันสำรองสภาพคล่องของธนาคารพาณิชย์ (RRR) ซึ่งหวังว่าการปรับลดดอกเบี้ยจะช่วยให้ค่าเงินอ่อนและช่วยให้ภาคส่งออกดีขึ้น